amanoisuno/poetBack huggingface dataset:
德祐六年歲旦歌 鄭思肖 
天運無情歲事新，大寶虛位孤王春。晝出銜恤夜夢哭，皇皇五載臣無君。南望二王未駐蹕，北憶三宮猶蒙塵。祅祲蝕日地軸折，冤氣上騰霾蒼旻。百姓茹苦痛徹髓，大事未定焦如焚。我寧久處遯悶中，遽忍終死爲逆民。大哉父母之遺體，與生俱生仁義身。天鍊精金鑄我心，上籀忠孝兩字文。痛憶我君我父母，眼中不識天下人。不變不變不不變，萬挫以死無二心。醉喝海嶽尚翻動，不信不滅犬羊群。或謂逝水不可復，叱我癡忠空愁顰。焉知漢絕十八載，光武乃興舂陵兵。即此一語斷世事，仰面再拜淚如傾。
苦雨 鄭思肖 
霖霪厄晴光，胸臆堆倥傯。魍魎嘯陰風，砭中肌骨痛。物象各憂囚，坤輿一澒洞。死禁朝陽升，私竊陰權弄。我剖一寸心，灑血聲大慟。叫天開光明，晝夜永不霿。
勵志二首  其一 鄭思肖 
炎正遭中微，冠屨紛倒置。四壁皆楚歌，獯鬻何凶熾。萬命墮荆棘，身與豺狼值。攢眼刺荼毒，地無隙可避。君子餓欲死，爲時所唾詈。白晝行夢中，更相問憔悴。我蟄茅茨下，有生痛自愧。寒燈弔老影，惻惻不遑寐。憂抑併填膺，反覆論此事。嗣君尚幼沖，厲階誰所致。權奸弄破國，珠玉亂走地。曾謂頃刻間，一蹶失神器。風沙犯天顔，生死一葉寄。勢去若瓦解，哀告不可譬。太廟櫪胡馬，太學巢胡吏。殿閣奏秋凉，羣羣走魈魅。凄風吹宮花，春不肯明媚。哀笛破深愁，滿目新亭淚。我朝聖明君，一一皆善治。涵育三百年，豈無忠義士。我讀我父書，頗曾識大義。無以死恐我，死亦心不二。殘生齧膽檗，氣怒頻裂眥。或時坐如死，突眼噤相視。先王澤未泯，中興斷可冀。仰呼籲不平，挺身攄大志。四方皆風動，德化成漸被。春秋生殺權，華夷有定位。後有董狐筆，當嚴於載記。爰以明人倫，永使勿顛墜。
勵志二首  其二 鄭思肖 
大哉天地經，森然不可踰。聖人治天下，綱常安厥居。誰謂遭大變，干戈血模糊。天地忽破碎，虎狼穴吾廬。毒氣孽萬物，草木俱焦枯。我爲國之臣，於義當捐軀。受死不爲痛，國家終何如。念此迫我心，萬劍裂肌膚。骨腐尚銜冤，且爲國家圖。鬼神果有知，聞之亦欷歔。
春日偶成五絕  其一 鄭思肖 
山塘遊舫接荒城，縱有笙歌耳不清。深憶國家無事日，人心和氣是春聲。
春日偶成五絕  其二 鄭思肖 
曉來怕上最高樓，春盡時光只似秋。草木荒寒生意澀，風腥雨膩一天愁。
春日偶成五絕  其三 鄭思肖 
郡縣荒蕪哭暮笳，憑高望不見天涯。如今揮淚灑枯木，南國春回生紫華。
春日偶成五絕  其四 鄭思肖 
天地腥羶社稷隳，萬邦赤子病流離。幾番曾共秋風語，說得虛空亦淚垂。
春日偶成五絕  其五 鄭思肖 
百萬胡兒犯大朝，奔南狩北恨迢迢。我非辦得中興事，一點英靈死不消。
寫憤三首  其一 鄭思肖 
自許志頗大，頻歌慷慨辭。攢眉無說處，仰面獨行時。豪傑心猶檗，生靈命若絲。當今欲平治，舍我則云誰。
寫憤三首  其二 鄭思肖 
開眼看不得，愁來只自顛。六年萬憂苦，四海一腥羶。歎命巧相值，觀時痛可憐。却慚深夜月，猶忍照胡天。
寫憤三首  其三 鄭思肖 
朝廷罹禍亂，民物苦顛連。晉帝渡江讖，唐皇幸蜀年。剖雲行白日，翻海洗青天。辦得大事了，胸中即泰然。
偶成 鄭思肖 
郡國殘民少，君王何日歸。不知秋後雁，猶得向南飛。
無題五首  其一 鄭思肖 
屢問北來者，相傳盡不同。三宮在何許，萬姓墮愁中。春草活腥綠，雨花啼慘紅。人間至微物，今亦怨天公。
無題五首  其二 鄭思肖 
自古無茲難，我朝今遇之。小臣慚逆土，大事决成期。劫壞六龍死，天荒萬象悲。時哉弗可失，奮發莫遲疑。
無題五首  其三 鄭思肖 
一天悽愴事，此恨極難裁。骨縱已成土，心終不肯灰。毒蛇噓樹死，怨鳥哭春哀。處處山東老，懸情漢詔來。
無題五首  其四 鄭思肖 
愁海茫茫望不窮，黄茅白葦渺陰風。鳳凰高遁層霄外，豺虎橫行大道中。九廟傾頹郊祀廢，四方禍亂國家空。于今建武重興漢，誰是雲臺第一功。
無題五首  其五 鄭思肖 
鞠躬盡瘁弔無君，滿耳冤聲不忍聞。醉去忘形猶蛻骨，怒來嚼齒欲穿齦。腥風涴曉春應怨，癡霧霾空路莫分。熒惑星明聖人出，頻頻中夜驗天文。
和文丞相六歌  其一 鄭思肖 
我憶三宮幸朔方，天顔皴黑鬢髮黄。鬼風尖尖割肌肉，驚沙撲損龍衣裳。群黎命死北魔手，世界缺陷苦斷腸。小臣翅短飛未得，望破癡眼愁更長。嗚呼一歌兮哀以傷，白日無光天荒荒。
和文丞相六歌  其二 鄭思肖 
我憶二王血淚垂，一絲正統懸顛危。士卒零落若霜葉，陣前將軍今有誰。以舟爲國大洋裏，萬死一生終安歸。至痛無聲叫不響，皇天皇天知不知。嗚呼再歌兮歌孔悲，風雨驟至晝冥迷。
和文丞相六歌  其三 鄭思肖 
我憶我父在日時，叱我癡鈍無天姿。旦旦灌溉仁義澤，靈臺豁然開光輝。夙劫孤露命濁世，王事鞅掌生無期。一憶父母教我語，逃罪無地死亦遲。嗚呼三歌兮淚淋漓，君父不在倚頼誰。
和文丞相六歌  其四 鄭思肖 
我憶母氏兮聖善，勞苦家事手生繭。母後父死十五年，教我育我恩不淺。我雖貧拙志不屈，清氣稜稜秋瑩骨。至今一粟一縷絲，皆是父母流傳物。嗚呼四歌兮痛惻惻，皇天后土無終極。
和文丞相六歌  其五 鄭思肖 
我所思兮文丞相，英風凜凜照穹壤。失身匍匐草莽間，屢迫以死彌忠壯。虛空可變心不變，吐語鏗然金石響。想公骨朽化爲土，生樹開花亦南向。嗚呼五歌兮併悽愴，望公不見愁泱漭。
和文丞相六歌  其六 鄭思肖 
我生我生何不辰，血淚化作妖花春。平生意氣若風雲，何苦戚戚悲呻吟。狂來一呼天地動，萬物鼓盪俱精神。天上真火滅不得，灼爍大地生光明。嗚呼六歌兮歌聲清，海嶽瑩潔日月新。
久雨後郊外獨行 鄭思肖 
新秧遭水毀，歲事正關情。日沒虎狼出，城荒荆棘生。清流不可污，古道竟誰行。闊步獨歸去，茅簷月自明。
追奬 鄭思肖 
誰謂匪人賤，猶懷事賊羞。挺身持大義，正語叱狂酋。名在春逾艷，骨香花不愁。有靈知國事，地下笑王侯。
詠懷二首  其一 鄭思肖 
鳳爲百鳥王，孤飛無其友。覽德而來儀，千載不一有。云胡德之衰，囚身狎雞狗。我當愁來時，散髮狂叫走。歷歷訴此苦，太空亦肯首。
詠懷二首  其二 鄭思肖 
精衛雖至微，銜石尚填海。一點至烈心，千生萬生在。我誓銘于天，語大莫能載。萬萬雷霆誅，此盟亦不壞。劃然笑一聲，今古生光彩。
一礪 鄭思肖 
愈久愈不變，一忱生死俱。獨行天與語，枯坐石爲徒。血污衣冠國，冤浮盜賊區。何當洗兵馬，終古統炎圖。
憶前輩二首  其一 鄭思肖 
昔在先皇帝，當陽四十年。文明照天下，俊傑立王前。一自胡兵入，俄驚漢鼎遷。致今人道亂，空谷遁遺賢。
憶前輩二首  其二 鄭思肖 
治世衣冠盛，人才極典刑。開心呈日月，吐語走風霆。氣象近三代，文章出六經。今焉不可得，四顧一冥冥。
續洗兵馬 鄭思肖 
遭時不祥厄陽九，垢面蓬鬢喪家狗。四夷交侵小雅廢，率其子弟攻父母。封豕長蛇亙人域，天子下殿跣足走。凝碧池頭樂最愁，連昌宮裏花亦醜。三精霧塞黑曈曈，天破地裂一無有。誰執弓矢救日月，仰泣旻天大號吼。賢者不入勝母里，義士恥飲盜泉水。丈夫立身乃大事，一失此足死亦恥。當知孔明杲卿輩，巋然三代古君子。呂尚磻溪釣文王，乃是漢唐人才爾。到今大壞不可救，鴟梟破獍咀唇齒。高瞠雙眼視天下，黔首渾敦狀如鬼。龍堆大漠鳥獸夷，舌捲音響蠻侏離。不類人形舞百怪，錯亂天命災羣黎。營州羯狗豬龍形，詎能篡有唐丕基。太子即位靈武日，天開萬仞磨崖碑。載定尊卑奠鰲極，一新正朔授人時。漸被日出月沒處，梯航臣妾拜京師。黄旗紫蓋東南興，大火王氣浮晴春。勿欺一成一旅微，少康猶能作之君。班超已著王命論，陳嬰王陵毋生心。絳衣大冠大敵勇，今日豈無劉將軍。田野豪傑久延頸，一呼而動雲來奔。我當率之效馳驅，整頓乾坤明大倫。舊邦新命光前王，逆俗污染咸惟新。
二礪二首  其一 鄭思肖  爱国 励志 古诗三百首 宋诗
愁裏高歌梁父吟，猶如金玉戛商音。十年勾踐亡吳計，七日包胥哭楚心。秋送新鴻哀破國，晝行饑虎齧空林。胸中有誓深於海，肯使神州竟陸沉。
二礪二首  其二 鄭思肖 
鈞天夢冷紫宸春，臣子啣哀社稷屯。一縷血忱開白日，兩篇心誓哭蒼旻。渡江祖逖願興晉，蹈海仲連羞帝秦。回首故都宮闕恨，滿山秋色正愁人。
題拙作後 鄭思肖 
我有詩一編，率皆懇切辭。但寫肺腑苦，不求言語奇。矢口吐憤氣，焉知詩非詩。脆語剪風露，叨叨兒女癡。昂然大丈夫，以身佩安危。何時把杯酒，大笑信雙眉。
三礪 鄭思肖 
一礪二礪至萬礪，盟執牛耳血爲誓。靈臺空瑩白於秋，徹底不生乖戾氣。眥裂齒碎志懇懇，貉之天性寧踰汶。我生一雙霹靂手，終碎此虜爲虀粉。天平地成風俗淳，一統永歌胡無人。
九日 鄭思肖 
眼見今朝菊又黄，雙扉漬淚唁凄凉。崢嶸歲月精神發，磅礴乾坤意氣狂。新雁來時芳草死，歸鴻盡處暮雲長。後年箭主當回蹕，始信山河再屬唐。
菊花歌 鄭思肖 
太極之髓日之精，生出天地秋風身。萬木摇落百草死，正色與秋爭光明。背時獨立抱寂寞，心香貞烈透寥廓。至死不變英氣多，舉頭南山高嵯峨。
餐菊花歌 鄭思肖 
道人四時花爲糧，骨生靈氣身吐香。聞到菊花大歡喜，拍手歌笑頻顛狂。憶昔我爲混沌王，洞見末劫壽不長。盡召群仙列殿下，敕宣餐菊長生方。我今化身遊下土，一嚼清凉徹肺腑。頓令心地豁然開，迸出明珠耀今古。普入變化妙如意，能爲一切主中主。塵塵剎剎黄金身，永救娑婆衆生苦。
愛竹歌 鄭思肖 
此君氣節極偉特，令人愛之捨不得。遍造山水有竹處，不問主人識不識。朝朝暮暮看不足，感得碧光透雙目。一旦心空忽歸去，挺身特立化爲玉。
四礪二首  其一 鄭思肖 
壯懷寧久淹，藏六暫窮櫩。道病人相食，時危筆不銛。哭衰愁裏命，笑粲醉中髯。清怪每如是，從教俗士嫌。
四礪二首  其二 鄭思肖 
說殺說不醒，世人良可嘆。欣欣從北俗，往往棄南冠。毒露沾膚爛，尖風破骨寒。願身化作劍，飛去斬樓蘭。
五礪 鄭思肖 
宋鼎終難問，元酋莫死爭。九州俱是淚，一刻不容生。舌在身當貴，心真願必成。但思湖海上，誰可與斯盟。
六礪三首  其一 鄭思肖 
一聽茶歌淚即流，更兼風葉響颼颼。不堪滿地餘殘照，併與新寒合作愁。
六礪三首  其二 鄭思肖 
又是江空歲晚時，痛思國事獨行遲。青山無語青天遠，吐出丹心把向誰。
六礪三首  其三 鄭思肖 
操得南音類楚囚，早期戮力復神州。須知鐵鑄忠臣骨，縱作微塵亦不休。
弔揚州瓊花 鄭思肖 
南土新飛劫火灰，瓊仙戀國暗驚猜。定應攝向天宮種，不忍陷於胡地開。花死青春禽鳥哭，城埋黑氣鬼神哀。一朝枯枿變高樹，傳得歡聲沸似雷。
七礪 鄭思肖 
天生忠義性，習俗豈能移。道在國常在，我知人不知。眼懸堯曆象，心醉漢官儀。前日喃喃者，今誰語及斯。
八礪三首  其一 鄭思肖 
黄道霾陰晝蝕光，野浮冤氣白冥茫。世無聖主天應哭，時有忠臣國不亡。萬刃攢身終莫變，一誠銘骨豈能忘。休嫌重復叨叨說，未奏膚公正斷腸。
八礪三首  其二 鄭思肖 
生得貞心鐵石堅，肯將識見與時遷。淚如江水流成海，恨似山峰插入天。慷慨歌聲聞屋外，婆娑劍影落燈前。篇篇字字皆盟誓，莫作空言只浪傳。
八礪三首  其三 鄭思肖 
憤氣填膺奈若何，千生萬死不消磨。夷齊道喪綱常壞，湯武兵興叛逆多。天外遊心窮碧落，風前注目寄蒼波。此時此意那容說，環顧斜陽一浩歌。
梅花 鄭思肖 
寒結癡陰慘物華，莫將憔悴聽胡笳。明年無限風花在，奪得春回是此花。
九礪 鄭思肖 
忍死以待旦，蹉跎歲又殘。墮身囚陷阱，盡命哭衣冠。月死虛空黑，春枯草木寒。牀頭雄劍在，白氣夜盤盤。
辛巳歲立春作 鄭思肖 
大辱痛於死，含哀弔歲華。叫雲聲草檄，戀闕夢宣麻。地走人形獸，春開鬼面花。年年北去婦，馬上哭琵琶。
覽鏡 鄭思肖 
朝來一覽鏡，抱負頗崢嶸。貌古烟霞氣，詩新金玉聲。郊坰常哭鬼，風雨自鷄鳴。所喜不靴笠，巍冠敝屣行。
獨遊 鄭思肖 
吾非好獨遊，無與吾同者。不行衆所行，所以驚天下。逆哉一世人，昔辯而今啞。吻涎流腥羶，變尾面不赭。若曰汝爲人，寧不識取捨。止止勿多言，清風生四野。
十礪 鄭思肖 
屏氣處逆阱，衡慮畫奇謀。指日誓血語，高空開青愁。决志揭大法，一洗天地羞。永使臣子輩，恥列僞逆儔。美俗薰古德，至治昭皇猷。一統萬萬世，海宇咸蒙休。
同 鄭思肖 
一刻積一日，因循忽七年。孰云天道邇，不鑒下民冤。海陸頻征戰，城池盡變遷。吾君幸何地，數禱紫微垣。
十一礪四首  其一 鄭思肖 
錢塘帝王都，宮闕高崔嵬。盛治藹無外，鼓舞如春臺。咸淳聖人去，山崩龍虎摧。彈指變晦冥，鐵圍生劫灰。丈夫吐一語，霍落飛風雷。直排四海水，併走天外來。手濯天地殻，永劫絕纖埃。喚醒群盲兒，歡喜雙眼開。
十一礪四首  其二 鄭思肖 
我本漁樵徒，山水足嘉遁。昔也爲鳳凰，今焉乃駑鈍。反思生爲人，虛食國家飯。詎甘死賊手，拑口違公論。孤忠破衆逆，彌久氣彌健。决當乘良機，爲國行天憲。勇往直無前，一舉四海勸。談笑解倒懸，盡釋下民怨。生或不就緒，死當償夙願。罔使竟食言，劫劫抱長恨。
十一礪四首  其三 鄭思肖 
姬發誓孟津，集者八百國。當時盡棄商，喜受鉅橋粟。獨有首陽山，不生周草木。至今插天高，與商無終極。
十一礪四首  其四 鄭思肖 
素持不殺戒，一視齊冤親。今遭此大惡，不報無天倫。况聞曾子語，不取姑息仁。實爲不得已，挺身事經綸。苟能悟昨非，赦汝改而新。負固變詐者，我恕佛亦嗔。直期後世後，弗忍爲逆臣。惟願吾與汝，同歸天德淳。
十二礪 鄭思肖 
攀斷龍髯哭不回，鼎湖仙去下民災。一身肉痛愁銷骨，兩臉顔枯瘦入腮。誓以匹夫紓國難，艱於亂世取人才。屢曾算至難謀處，裂破肺肝天地哀。
題明皇按樂圖 鄭思肖 
誰□鑾輿向蜀行，梨園弟子歇新聲。及知凝碧池頭事，難得樂工雷海清。
憶夢哭歌 鄭思肖 
金輪王夭中天壽，赤龍夜哭玄蛇吼。仙人不忍辭漢去，青山照水生愁醜。雖貧亦有買醉資，甘美不入孤臣口。死後骨消恨不消，歲歲暗逐春風上新柳。
元賊謀取日本二絕  其一 鄭思肖 
涉險應難得命還，倭中風土素蠻頑。縱饒航海數百萬，不直龍王一怒間。
元賊謀取日本二絕  其二 鄭思肖 
海外東夷數萬程，無仇於韃亦生嗔。此番去者皆銜怨，試看他時秦滅秦。
十三礪十首  其一 鄭思肖 
我有一卷書，仗之以爲命。所言非奇辭，教人歸於正。昭昭靈臺間，生死明於鏡。願爲大醫王，普治衆生病。
十三礪十首  其二 鄭思肖 
窮陰有巨蛇，蜿蜒數千里。磨牙雨毒霧，聞其氣者死。我心不回邪，縱毒徒爲爾。終將飛劍去，一擊化爲水。
十三礪十首  其三 鄭思肖 
哀哉大數乖，妖魔填虛空。劫雨壞世界，欲與大海通。群愚捫空走，奪命鬼手中。陰極集萬惱，願天生暖風。
十三礪十首  其四 鄭思肖 
蒼蒼南山松，特立孤峰巔。身此至正氣，性於太初前。流泉近靈物，鬼飲之亦仙。况抱長生寶，永蔭娑婆天。
十三礪十首  其五 鄭思肖 
大哉萬物母，清淨光薿薿。獨尊而爲帝，天地亦其子。我見我之身，彈指魔王死。歡喜獨自笑，清風萬萬里。
十三礪十首  其六 鄭思肖 
北荒騰黑陰，飛妖蝕漢日。閶闔九重門，老胡騎馬入。萬世熙明殿，一朝韃靼窟。江南荒野間，月黑鬼兵出。
十三礪十首  其七 鄭思肖 
嗟汝兒女曹，至蠢亦孔醜。面笑心摇摇，欲進乃却走。憨癡弄盲語，捧酒祝鬼壽。傷哉復傷哉，醒眼頻搔首。
十三礪十首  其八 鄭思肖 
偶背文明時，萬事暗蒼莽。詔汝一世人，父亡子焉往。良心油然生，千載垂清響。與道同周流，光明塞穹壤。
十三礪十首  其九 鄭思肖 
王道一陵夷，風俗愈卑隘。至於讀書者，見利直下拜。一或持高論，聚笑議爲怪。誰其振木鐸，與世開聾聵。
十三礪十首  其一○ 鄭思肖 
夙生抱一誠，天亦莫能破。云胡白晝中，開眼而死坐。猛然風雨生，一叱萬邪挫。卒使世上人，子孫未相賀。
題蕭梅初舊所藏錢塘王畿圖二首  其一 鄭思肖  钱塘江
陰山腥馬蹂京塵，鎖殺宮花不識春。哭問錢塘江上月，如今誰是去邠人。
題蕭梅初舊所藏錢塘王畿圖二首  其二 鄭思肖 
撫膺唁國問蒼蒼，郭唶聲中喜氣昌。偷報故都忠義士，趙家天下又南陽。
十四礪二首  其一 鄭思肖 
法駕遥巡六載餘，農桑烟火頓蕭疏。深山大澤精靈哭，赤縣神州鳥獸居。天下黄金歸朔漠，南中白骨蔽郊墟。漳泉數郡屢反正，賸有忠臣野史書。
十四礪二首  其二 鄭思肖 
六合漫空一網羅，驅徭椎剝極煩苛。星辰錯亂曆無準，天地陰寒氣不和。漢室公卿周勃少，河梁朋友李陵多。蹴然發歎悲風過，渺渺吳淞捲白波。
十五礪二首  其一 鄭思肖 
國家今板蕩，舊物一微絲。至苦說不得，長懷病似癡。人心危陷阱，天理過蓍龜。頼有二盟在，寧無吐氣時。
十五礪二首  其二 鄭思肖 
王畿三輔地，誰信捲風沙。南貨北填市，北人南住家。亂招城聚虎，毒入土生蛇。說著未來事，戰爭寧有涯。
十六礪 鄭思肖 
雙眼荒荒不寐時，冥搜俊傑慕夷齊。讖符鐵券虜當滅，夢出玉清天亦低。城裏月明聞虎過，人間夜久望雞啼。深憐舉國巔崖底，誰搆懸空萬丈梯。
六月大雨後作 鄭思肖 
推上滄溟犯玉京，業龍鼓怒恣縱橫。青天忽破鬼神走，黑雨驟來山嶽傾。混沌重新開覆載，虛空頓覺發光明。如今清凈渾無礙，一日南風萬物榮。
二唁詩 丞相陳公 鄭思肖 
相國生東甌，應讖海壇沙。早觀上國光，辟雍飛聲華。叫雲駡姦權，遠竄走天涯。十年登要津，文彩絢晴霞。中台勢將圻，大拜宣黄麻。國步正孔棘，盲塗相牽拏。鬼盜殺機弄，平陸鬨龍蛇。黔首心不正，居然中陰邪。蛛絲網黄屋，六宮妃嬪髽。公奉二王奔，脫命毫髮差。瀝膽酹上帝，哭斷口大呀。南邦血糊地，春深草不芽。鬼氣射死樹，腥妖幻毒花。萬痛集如蠆，百怪鳴如蛙。蝕盡朱垠天，國寄海上槎。始知上色玉，潔白渾無瑕。垢衣懸相印，獨御指南車。沍寒凍不死，微微命一漥。刀圭返魂丹，陽和匝邇遐。生擒左賢王，刳腹鹽爲豝。却視舊朝士，一一誰忠嘉。萬古虛空中，一僞不可加。傒我王師來，動地騰喧譁。雷霆破惡逆，四海仍一家。
二唁詩 少保張公 鄭思肖 
將軍本北人，歸順年已久。擢身將校中，腰綰中國綬。身潤白玉潔，面獰黑鐵醜。剛勇有武威，功出衆人右。一朝天柱折，當晝豐其蔀。陰陽反鐵炭，桮棬賊杞柳。公卿文章士，盡醉馬乳酒。未聞天地間，生死反噬狗。幸有張將軍，强哉氣赳赳。生死不携異，寧受奸宄狃。平生鐵石腸，明白照九有。熒熒赤伏符，百拜懸右肘。謀畫入微茫，僵目拇撐口。死戰拓山開，高擎日月走。剖心餧龍雛，淋漓血雙手。聖火壽綿綿，凡水焉能溲。瞬目出死關，命在事非偶。張巡埋骨地，頑石變瓊玖。白光射天門，璀璨奪星斗。英氣磨不壞，生公踵其後。播蕩大海外，若子死戀母。屈指我世祖，建武又乙酉。惡獸腦百裂，始識獅子吼。天風吹新雨，濁劫淨無垢。
辛巳夏七月 鄭思肖 
辛巳夏七月，初五日正午。太白燦然見，太陰亦俱覩。索曆驗其次，太白躔在午。兵爭周分野，天下氣當吐。敬以詩識之，儲爲史官補。
避暑入古寺 鄭思肖 
避暑入古寺，暫爾遣騷屑。心靜凉於秋，倏然適清悅。彼哉誰氏子，對弈氣爭傑。惜其二低手，彼此蔑奇著。旁觀發冷笑，連呼錯錯錯。救之不可及，流視入寥廓。
十七礪 鄭思肖 
我有真黄金，只作土價賣。陪笑遍示人，竟無一人買。日暮哭歸來，反爲衆所怪。安得明眼人，與之語痛快。
昭君歎 鄭思肖 
漢朝遠人來入使，當時公卿短奇計。紫清殿內一朵花，狂風妬春吹落地。命墮窮陰鬼爲侶，回首玉皇紫清裏。舊愁新愁東海深，黄鸝舌破傷春事。江南絕色天下誇，元賊盡虜歸胡沙。或以嫁之鬻僞爵，于飛馬背行天涯。年深樂與生子女，情熱比翼忘咨嗟。果知禮義不忍去，亦有一死魂還家。德祐百官人稷契，腹飽理學縱橫說。尚棄君父從背叛，乃教妻妾學貞烈。男兒或老不曉事，女子正少欲守節。天生至性教不得，時危罕見人中傑。能盡婦道能誨兒，王陵之母王凝妻。世間婦人誰及之，空恨昭君上馬時。顔色日老單于死，萬里魂歸身不歸。廣寒嫦娥今塵土，應見青冢雙淚垂。
十八礪 鄭思肖 
挺挺大丈夫，爲世一準則。如何出處間，終始不明白。四皓本周人，多爲漢一出。不終爲周臣，身與道相失。僅安漢社稷，暗墮張良術。惟我則不然，一身無二適。縱別生聖人，亦當死深密。我出興我朝，舊都建皇極。今力未能之，晝夜禱空碧。宣王車馬來，一見死亦足。
哀劉將軍 鄭思肖 
萬重圍裏脫兵氛，匹馬勤王志不分。既抱忠貞仇敵國，莫於成敗議將軍。身前名照江南月，地下心銜塞北雲。爲痛英雄併消沒，託詩爲史筆傳聞。
江南絲 鄭思肖 
江南絲盡入機房，欲此虛空彼富强。鞭撻別工皆學織，程量計日定成章。驚心蟠鳳愁應死，淚手攀花痛不香。貧者只宜巖谷隠，草紉槲葉當衣裳。
十九礪 鄭思肖 
暫爾下生來，落身命塵網。高明氣常清，貧賤語亦響。雙足風雲行，一心山水想。何時了國事，方外適幽賞。
大宋地理圖歌 鄭思肖 
混沌破後復混沌，知是幾番開太極。四方地偏氣不正，中天地中立中國。神禹導海順水性，太章步地窮足力。悖理湯武暫救時，謀篡莽操大生逆。離而復合合復離，卒莫始終定於一。粵自炎帝逮唐堯，兩漢大宋傳火德。我朝聖人仁如天，歷年三百猶一日。形氣俱和禮樂修，誰料平地生荆棘。風輪舞破須彌山，黑雹亂下千鈞石。銅蟒萬舌咀梵雲，玉帝下走南斗泣。中有一寶壞不得，放光動地神莫測。云是劫劫王中王，敕令一下罔不伏。燕南垂，趙北際，忽必烈正巢其地。一聲霹靂吹雲飛，真火長生世永世。山山深，水水清，縱橫十方變化身。恒河沙數天壞殻，獨我志氣常如新。
元韃攻日本敗北歌 鄭思肖 
東方九夷倭一爾，海水截界自區宇。地形廣長數千里，風俗好佛頗富庶。土産甚夥并産馬，舶來中國通商旅。徐福廟前秦月寒，猶怨舊時嬴政苦。厥今犬羊貪猶熾，瞠目東望心如虎。驅兵駕海氣吞空，勢力雖强天弗與。鬼吹黑潮播海翻，雹大於拳密於雨。七千巨艦百萬兵，老龍怒取歸水府。犬羊發怒與天敵，又謀竭力必於取。已刳江南民髓乾，又行併戶抽丁語。凶燄燒眼口竟啞，志士悶悶病如蠱。雖傳漳州氣燄盛，又聞襄陽已大舉。割據固足稍伸氣，律以大義竟何補。縱遇聖明過堯舜，畢竟不是親父母。千語萬語只一語，還我大宋舊疆土。曾夢蘇武開笑口，云牧羝羊今盡乳。仗節還漢欣欣然，鬚髮盡白心如故。一念精烈無不通，天地爲賓我爲主。高懸白眼混沌前，那肯以命落塵土。翻身鼓掌一笑時，萬古萬古萬萬古。
二十礪五百字 鄭思肖 
素志欲隠去，蛻名辭筆耕。偶值惡劫來，眼界亂縱橫。窮北洞窟底，竄出老魔精。被髮走如風，四臂獰雙睛。面竅噴毒火，直射日月盲。一海人髓酒，五石瓠爲觥。鬼鼓遍空響，白氣幻長鯨。夜叉發群機，砲砲打玉京。老仙戰股立，手扶鰲極撐。晝弒盤古死，紫微貫攙槍。諸天落淚雨，終夜淋漓傾。燦人變醜相，螽目豺狼聲。餓虎插翼飛，善類誰能攖。送命納彼啖，遊魂嘈冤情。血凍天下立，赭鐵蛀玄蝱。雨肥髑髏腥，生菌高於楹。獨抱深痛蟄，數與死相爭。讀史見義事，意氣如雲生。圖窮匕首見，今豈無荆卿。真孤匿山中，今豈無程嬰。獲得九尾龜，灼紋橫庚庚。大寶子傳子，垂統無畢程。高聲叫亂世，聾瞽豁痼酲。速卸胡兒衫，仙带飄佩珩。身辭陷陰路，火邦即蓬瀛。我秉正直心，明比日更明。豪興凌高秋，磊落人之英。决當勇於動，持平平不平。手劈虛空開，身提天地行。千妖百裂死，萬古一擲贏。獨出娑婆外，世界懸空擎。猛飛大山來，突立青崢嶸。劫初第一峰，鬼神不識名。樹粲百寶花，石削五色瓊。香霏月中髓，碧沁秋痕輕。天上闢新國，以正治八紘。大赦統乾運，平心持道衡。洪福溥無疆，一切命皆亨。下界齊拜舞，笑賀群相迎。愧昔染腥辱，悅今趨義榮。淨脫夙骨臭，瑩然澄秋泓。正性本不壞，生死通一誠。逆爽殄微塵，王氣光太清。犀象怯漢戰，草木助晉兵。周勃軍左袒，杜甫詩北征。趙祀必不絕，宋禮吾足評。我土我百姓，永劫心不驚。天君坐靈臺，誓行前後盟。念念死亦呪，願寶期必成。口血寧有變，浩劫光晶晶。
題竹葉間 鄭思肖 
清曉清風吹過後，露出青青一罅天。一似推篷偷看見，竹林半抹古蒼烟。
自題墨竹 鄭思肖 
萬頃琅玕壓碧雲，清風幽興渺無垠。當時首肯說不得，不意相知有此君。
題鄭子封書塾 鄭思肖 
天垂古色映柴門，千古傳家事具存。此世只除君父外，不曾重受別人恩。
題畫蘭 鄭思肖 
求則不得，不求或與。老眼空闊，清風萬古。
題畫菊 鄭思肖  秋天 菊花 古诗三百首 宋诗 言志 写花 花
花開不並百花叢，獨立疏籬趣未窮。寧可枝頭抱香死，何曾吹墮北風中。
閨怨 鄭思肖 
畫眉夫婿客遊梁，獨理瑶琴山水長。莫上翠樓憑几望，陌頭無數碧垂楊。
墨蘭圖 鄭思肖 
向來俯首問羲皇，汝是何人到此鄉。未有畫前開鼻孔，滿天浮動古馨香。
句 鄭思肖 
不知今日月，但夢宋山川。
題晉王大令保母帖 湯炳龍 
曹娥洛神遍堪輿，保母後出爭瀾趨。一時耳目喜新異，九原誰復哀意如。世人重藝不重義，每以好奇夸好事。集古金石半豐碑，逝者似爲書者累。八百餘載四字全，政同懸崖三百年。王畿不悟王元象，不如果也能興憐。但道青氈故家物，肯因陵谷憐枯骨。耳孫猶爾況他人，崇韜安生何可忽。昭陵之盜猶蘭亭，必無可欲乃妥靈。黄閍前車已如此，安保金蟬之墓終弗毀。
陸君實輓詩  其一 湯炳龍 
七日陰霾事可知，樓船魚貫果誰爲。人心自感興元詔，天意難同建武時。黄屋朔風那有濟，角巾東路覺無期。公爲萬古綱常計，兒女扳船不暇悲。
陸君實輓詩  其二 湯炳龍 
間關海島豈謀身，嬰臼存心力不能。天上龍章空結夢，人閒魚腹了中興。英雄一死從君父，忠義遺編託友朋。萬里楚魂招不得，詩成惟有淚霑膺。
題江貫道百牛圖 湯炳龍 
我本山陽田舍叟，家有淮南數千畝。江南倦客老不歸，此田多爲勢家有。猶記少年學牧時，去時日出歸日西。我生衣食仰此輩，愛之過於百里奚。祗今辛苦耕硯席，無處賣文長絕食。卷中邂逅黑牡丹，相逢喜是曾相識。負郭無須二頃田，一雙栗角能幾錢。數口之家便可飽，要如此圖知何年。平生富貴非所願，城府近來尤可厭。何時倒乘牛背眠東風，勝如仰看宣明面。
淵明故址 童潮 
先生已歸來，遺此折腰地。不見督郵人，祇聞解印事。徑花雖就荒，臺月還留醉。賦罷清流詩，西疇春已至。
勞渡 童潮 
借問誰家舟，孤橫勞渡水。遠携蓑笠來，滿載暮烟紫。拍手唱滄浪，沙鷗驚不起。
小孤山 童潮  长江
長江萬里來，一砥中流峙。巨浸沒根深，孤峰插漢起。倒回三峽流，獨據九江水。真是海門關，波濤險莫比。
謝恩詩 張鎮孫 
當宁宵衣務得賢，草茅何足副詳延。天人要語垂清問，仁敬陳言上奏篇。愧乏謀猷裨乙覽，忽驚姓字首臚傳。乾坤大德知難報，誓秉孤忠鐵石堅。
和御賜詩 張鎮孫 
聖主遊心六藝文，先皇成憲自常遵。天人親屈九重問，嶺海同歸一視仁。已忝臚傳魁衆俊，復叨燕衎逮微臣。終身祗佩丁寧訓，遠到功名願自珍。
水簾洞 張鎮孫 
岧嶢仙境倚層丘，百尺泠泠瀑素流。春長綠莎成繡幕，夜留新月作瓊鉤。澗邊雲護千年韭，巖底凉生六月秋。欲訪安期何處覓，藥爐丹竈且追遊。
白雲對月 張鎮孫 
萬山飛翠映瑶空，一抹晴霞淡復濃。何意海風吹不斷，歸鴉飛带過前峰。
夜過白雲話別  其一 張鎮孫 
江城話別思依依，天遠山青入望微。正好樓頭共明月，可堪遥對白雲飛。
夜過白雲話別  其二 張鎮孫 
遥看天際白雲浮，渺渺西飛誰與謀。歸去扶溪溪水闊，秋來還上越臺否。
夜過白雲話別  其三 張鎮孫 
日乾夕惕自惺惺，切實工夫在性情。千古相傳真要法，聖賢元共此心靈。
夜過白雲話別  其四 張鎮孫 
聖賢今古在吾人，敬義功深德自鄰。莫嘆桃源仙迹杳，杖藜隨處武陵津。
詠史二首  其一 吳名揚 
讀書慕聖賢，禔躬凜蒼昊。世事重且艱，一一縈懷抱。白日忽西頹，川枯山木槁。魯陽漫揮戈，杞國憂如擣。人或諉氣數，我獨傷倫道。海羽知啣石，冥魂能結草。昂藏美衣冠，豈忍同屠保。成敗難逆料，死生任常造。天心倘未厭，努力書勳考。
詠史二首  其二 吳名揚 
人生奚所羨，功名上鐘鼎。遭逢既不造，俯仰烟林迥。非徒慕清高，民彝藉彪炳。夷齊卧首陽，巢許嘯箕潁。風流遥可挹，寸心常耿耿。天地任否泰，萬物聽昏惺。獨與鹿豕遊，隨處饒清景。石爛列屏幽，泉涵一鑑靜。嗟彼採芝翁，老被漢宮請。
觀海 林一龍 
昔者吾夫子，浮海思乘桴。彼美魯仲連，蹈海恥帝呼。寥寥千載間，此意霜月孤。而我欲涉海，夫豈夫子徒。長風吹我帆，高浪拍我艫。所願鷗鳥同，浩蕩烟中徂。
山中聽風 林一龍 
空山號朔風，烟火深夜寒。門掩忽自開，劃然動雙鐶。倚崖數竿竹，戛擊摧琅玕。落葉捲地起，高枝如人攀。謖謖聽已遠，復在窗戶間。
山中夜坐 林一龍 
寒灘遠嘶月，遺響到巖壁。悠悠千古心，悄悄一卷易。燈微夜氣分，星冷山露滴。危坐獨何爲，人間睡方黑。
次韻飲水登萬象亭之什 林一龍 
黯淡是州城，川原一望平。天高衆峰逼，人立片雲生。拂石同僧坐，移筇避蟻行。巖阿有泉眼，不改舊時清。
越中吟 林一龍 
跨浙遠來瞰東極，禹穴雲生海東碧。白玉空爲越土塵，青山不改秦時色。越王臺上幾秋霜，秦皇樓邊多夕陽。世事茫茫今復古，斷烟衰草共凄凉。
夜坐吟 林一龍 
山寒雨點半成雪，石冷泉流旋作冰。坐至夜分眠不得，熒然欲滅案頭燈。
十四夜觀月張氏樓 林一龍 
只隔中秋一夕間，蟾光應未少清寒。時人不會盈虛意，不到團圓不肯看。
西省荼䕷架上殘雪可愛戲呈諸友人 林一龍 
酴醿花底當年事，夜雪模糊照石闌。北省今朝枝上雪，還揩病眼作花看。
芙蓉 熊瑞 
青鸞庭館翠重重，雉扇娉婷雍萬紅。把似牡丹酣富貴，洛陽今是幾秋風。
達且同知即席索芙蓉詩 熊瑞 
憶昔夢遊芙蓉城，城中仙子千娉婷。霞舒云卷逞嬌媚，朵朵漢家尹與邢。西風吹醒黄粱夢，帳暖香紅誰與共。別來秋晚遇羣仙，猶記聯驂騎綵鳳。太液池邊翡翠樓，金屏繡褥何風流。那知鏡裏朱顔改，阿監青娥雪滿頭。不必對花長太息，榮華俯仰成塵跡。色空空色無了期，昨是今非又來日。
送黄愛梅過西湖  其一 熊瑞  西湖
紫牡丹開競洛豪，春風吹面看栽桃。瓊琚多少非初服，却笑梅花不入騷。
送黄愛梅過西湖  其二 熊瑞  西湖
朱頂千年去不回，兩峰南北白雲堆。誰人得似黄公子，不愛閑花尚愛梅。
西湖歌餞楊澤之回杭 熊瑞  钱塘江 西湖
謇余疇昔覩古杭，繁華不減開元唐。畫船日日湖山堂，珠翠圍繞沸笙簧。西湖西子鬭艷粧，香車寶馬橋綠楊。少年遊冶蕩春光，醉眠羅綺百花芳。當時湖上有平章，胡不早爲計包桑。一朝鼙鼓動漁陽，席卷羽衣與霓裳。後來枉費古錦囊，感懷金銅增悲傷。嗟爾何知涕淚滂，身不由己心難忘。畫闌桂樹寂無香，土花慘淡月荒凉。綿綿此恨天何長，道逢老翁重徬徨。慎勿開口談興亡，潮生潮落錢塘江，且唱陽關舉一觴。
和鄒思道寄詠西湖 熊瑞  西湖
畫橋楊柳不勝愁，萬縷千條俛碧流。問著翠華霜日事，人人只道好杭州。
和胡文友冷齋口號  其一 熊瑞 
一聲暮笛穿雲裂，數點昏鴉破雨飛。惆悵滿顛絲樣白，倚門竚立望誰歸。
和胡文友冷齋口號  其二 熊瑞 
近來觸景多生感，老去浮名祇浪誇。頼有風霜數叢菊，年年歲杪對黄花。
和胡文友冷齋口號  其三 熊瑞 
交情落落今如此，世事茫茫何所之。安得簷花清夜酌，相同鄭老話襟期。
和胡文友冷齋口號  其四 熊瑞 
戶容學屨坐常滿，囊有詩篇家豈貧。笑我淡交寒似水，勢無可熱亦無嗔。
古梅 熊瑞 
風度飄飄一世豪，偃然猶自外離騷。諸公慣作婆娑態，動說山人索價高。
答王山仲作墨梅來訪韻 熊瑞 
客從羅浮來，遺我一枝瓊。仙風溢毫楮，夭矯冰雪清。感懷疇昔夜，醉飲月中英。青衣歌未竟，斗轉參已橫。俯仰今成古，散聚若爲情。幾回疏影裏，呼鶴引長鳴。無人能悟此，空逐曉雲行。因子重欷歔，聊以寫吾生。
和王恭甫人日 熊瑞 
緬懷閣清輝，賦詩當此日。盛會不復聞，手種園蔬七。何如采若人，觀書夜至乙。能如子美心，托雨紀其實。
同劉子實游芸村 熊瑞 
前溪後溪水泓泓，南山北山鳥嚶嚶。東家㩇㩇繅絲鳴，西家撲撲打麥聲。霏霏紫萼飄紅英，翹翹野菜飛蜻蜓。酒旗斜矗芳風輕，人在落花花裏行。神仙古來多杳冥，刀圭入口羽翰生。人生快活壽百齡，何必白日求飛昇。我今拈出芸村名，世間底處無蓬瀛。桃源桃源晉武陵，爲我把酒酹淵明。
賦竹居文樽 熊瑞 
郫筒對峙玉清圓，絕勝當年碧筩蓮。傾釀尚侔春楚楚，開樽猶带雨涓涓。昔遺溪上晉六逸，今入飲中唐八仙。一榻青奴凉更好，醉來乘月伴高眠。
留番城 熊瑞 
半年在家少，萬事出門寬。酒買官酤貴，詩存俗句難。雨餘雲影濕，秋杪雁聲寒。今古蒼茫意，斜陽獨倚闌。
再和元夕 熊瑞 
落梅香影放華燈，快我來尋采若盟。花醉羽觴金谷酒，蓮開蠟炬錦官城。家家珠翠成羣戲，處處笙簫簇隊行。惟有天津橋上月，無人能復記新聲。
句 熊瑞 
海鵬已激三千里，天馬終歸十二閑。
題忠愍公送婿邢得昭歸婺女詩後  其一 徐木潤 
中軍歎韓甥去，潮州喜湘姪來。欲識邢郎高誼，但看鄭老餞詩。
題忠愍公送婿邢得昭歸婺女詩後  其二 徐木潤 
小人護局可畏，君子得與常遲。老秦歿已一歲，胡李方始量移。
題忠愍公送婿邢得昭歸婺女詩後  其三 徐木潤 
準用於丁殞後，瓘亡在京死前。惜是蒼生無福，北山不待隆乾。
題忠愍公送婿邢得昭歸婺女詩後  其四 徐木潤 
仲方主和忝祖，知孝朋奸辱先。却是北山有後，可軒論奏凜然。
題忠愍公墓誌後 徐木潤 
初心直欲復關河，保蜀功勞不自多。諸葛大名垂宇宙，北山千古共巍峨。
題劉原父書南華秋水篇 徐木潤 
不識劉公字，今方覩一斑。筆兼歐蔡體，品在上中間。
疏屋詩爲曹雲西作 邵桂子 
草菜可食，總名曰疏。品題有圃，樹藝有書。衡縱町畦，周繞屋廬。繚以樊垣，經以溝渠。晨出抱甕，夕歸荷鋤。有蔓必薅，有蝗必驅。風披雨沐，日暄露濡。穉甲怒生，嘉苗蔚敷。芥薑杞菊，韭薤蒜葫。薇蕨藜藿，瓜瓞匏瓠。楮鷄桑鵝，籜龍椶魚。馬齒鹿角，鼠尾虎鬚。薯蕷蔓菁，杜蘅蘼蕪。茵陳莪蘿，艽蘭茹藘。赤莧銀茄，翠荇墨菰。酸漿辣{艹酟}，甘薺苦荼。庖人調胹，園丁拮据。錡釜煮煠，筐筥貯儲。椒橙內交，鹺醢效劬。以芼以湘，可茹可葅。維昔尼父，瓜祭齋如。飲水曲肱，其樂只且。召南蘋藻，韓奕笋蒲。知味羨黄，齩根歎胡。葵蓼飫顒，葱韭厭徐。火芋明瓚，山菌接輿。庾郎三種，石生一盂。劉參玉版，蘇傳冰壺。巢字元修，鮒姓豆盧。菘羔抱孫，蹲鴟將雛。絲滑露葵，練淨土酥。野薺餛飩，水苔脯膴。餠炊菠薐，鮓釀苞蘆。胡麻饋餾，罌粟醍醐。萍虀西晉，蓴羹東吳。芹擷泥坊，藤采豐湖。沼沚有蘩，江漢有蔞。岡有常枲，洲有接余。雁門天花，黄河蘑菇。大宛苜蓿，太華芙蕖。環滁野䔩，盤谷山茹。地饒所産，天茁此徒。菲葑是采，口腹以娛。落英未莎，初篁未箊。霜根旋挑，露葉半舒。烹泉石鼎，養火地爐。色炫匕箸，香浮柈盂。氣含土膏，味逾天厨。肥生華池，響鳴輔車。商顔饑解，文園渴甦。前招麴生，後引酪奴。饌非羶葷，餉非苞苴。園無羊踏，壤有鼠餘。彼哉肉食，俎列豢芻。心炙椎牛，項臠割豬。春羔秋麛，冬鱻夏朐。猩脣豹胎，麋臡蟹胥。緇裙解黿，銀絲膾鱸。羊尾截肪，錦襖脫膚。山殽雉兔，澤羞雁鳬。北饌潼酪，南烹鼃蜍。嗜鼠則鴟，甘带則蛆。迺笑鄭老，爛蒸瓠𤬛。乃笑坡翁，夢餐雞蘇。屬厭饕餮，飽死侏儒。語以疏味，能知否乎。予雅嗜之，日不可無。乃顔茲屋，羞供是須。寧疏而癯，毋肉而腴。易牙司味，敢告膳夫。
海蟾 邵桂子 
三足老蟆太陰精，夜載阿姮朝帝庭。澡形不假桂花露，背負金輪浴滄溟。騰騰躍起幾萬尺，癡腹一團露圓白。睨目光射蛟宮寒，海若天吳難遁跡。腹中萬斛蝌蚪藏，吐作列緯森光芒。曉驂六龍駕羲馭，騰踏未必輸飛黄。
餞魏州判鵬舉 邵桂子 
搜出指礦遺其沙，鄉雲褒武皆蜀秀，虎豹各自雄鬚牙。兩京得人廣數路，忍使丘中留子嗟。不然題名百許輩，無一顯者何謂耶。我亦典學老從事，試向座中尋孟嘉。
古柏行 邵桂子 
思人誰復念婆娑，窟室崖陰未易磨。四十圍間看溜雨，三千年後數恒河。不堪與世供狙械，尚許遺民占鳥窠。從此便名夫子樹，匡人斤斧奈予何。
到夔門呈王待制 邵桂子 
手挈東風上水關，鳳書迎日看新班。五湖家世烏衣巷，三峽樓臺赤甲山。畫戟門開春晝永，卧龍帳穩海波閒。安危大計須公等，天定應知即賜環。
次韻方虛谷遷居 邵桂子 
家住千峰落照邊，移家三泖白鷗前。東鄰舊日秦侯隠，西路新巢衛叟還。當日釣游頻入夢，何事婚嫁送歸田。會須共跨青溪鶴，點易寒窗伴老仙。
餞魏州判鵬舉 邵桂子 
松下吟哦幾唱酬，却攜攜螃蟹餞監州。穩挑書擔去環碧，頻寄詩筒來雪舟。異姓弟兄千里月，故山泉石一天秋。葛峰隱者如相問，爲道瓜侯已白頭。
梅花三詠  其一 董師謙 
雪蘤霜鬚苔蘚枝，玉堂事去且疏籬。世人孔鼻無分別，吐露芳心欲向誰。
梅花三詠  其二 董師謙 
京洛塵中耿素衣，蒼頭冷面古鬚眉。春風紅紫百千變，惟有此花如舊時。
梅花三詠  其三 董師謙 
疏花淡淡月娟娟，靜坐參渠花月禪。翠羽飛來棲未穩，幾回攪碎又依然。
錢塘懷古  其一 董師謙 
歷歷庚申事，分明在眼前。講和如有弊，飛渡定無船。北使三千里，真州十四年。釀成亡國恨，一部福華編。
錢塘懷古  其二 董師謙 
玉牀摇帝座，青蓋出都城。巷哭千家淚，燕歌四面聲。乾坤遽如許，風雪可憐生。清曉宮門外，猶聽打六更。
錢塘懷古  其三 董師謙  西湖
衣带一條水，靴尖三百州。市朝陳迹在，圖籍別人收。南渡衣冠盡，西湖歌舞休。久知事當爾，曾記五更頭。
錢塘懷古  其四 董師謙 
行人指新寺，云此舊宮城。坐殿幾朝帝，開山何處僧。日邊行塔影，天外送鐘聲。王氣元無了，何消鑿秣陵。
岳王墓 王英孫  西湖
埋骨西湖土一丘，殘陽荒草幾經秋。中原望斷因公死，北客猶能說舊愁。
題高房山夜山圖 王英孫 
等閑吳越在毫端，疊巘微茫月影寒。一曲危闌人獨倚，江山渾作夢中看。
寶林寺 王英孫 
飛來幾千載，臺殿壓岧嶢。落日飛仙鼠，秋風下健鵰。山腰危露石，海眼暗通潮。堪歎玄英後，詩名竟寂寥。
雨過 厲元吉 
漠漠輕雲過野牆，新楓矮柏色蒼蒼。平田鸛迹留殘雨，深塢鸝聲带夕陽。
句 厲元吉 
免冠思脫三塗難，吐舌甘從五鼎烹。
題秀巖 涂𣜃 
何代神仙碧玉宮，攀緣直上與天通。拓開四壁層梯峻，幻出千形五色融。後擁前遮山作衛，左噓右吸水成弓。咨諏我欲呼猿鶴，一笑今誰此興同。
擬陶 馮坦 
茅簷入幽徑，風雨聊可棲。喜無車馬喧，而有耒耜隨。
詠雲 馮坦 
石何有於雲，雲乃生於石。拂石訊雲蹤，苔深無處覓。
桐廬暑夜 馮坦 
中流有行舟，似亦得清致。只恐乘舟人，未識月中意。
謝虞司戶鍾乳粉 馮坦 
仙家仙藥不易得，頗爲鬼神所愛惜。道人入山因採出，輕如鵝管如蟬翼。多君用心窮藥譜，能辨始興最良處。合入梁公藥籠貯，嗟乎，嗟乎，世上伏苓多老芋。
絕句  其一 馮坦 
夜靜山寒漸透衣，旋煨松火擁爐圍。忽聽竹外籬門響，知是小童買酒歸。
絕句  其二 馮坦 
向晚閑行步夕陽，歸來松逕已昏黄。隔林風度鐘聲細，認得庵中炷夜香。
絕句  其三 馮坦 
莫道經霜不見花，小春風景屬山家。滿山紅葉斜陽映，却似桃源一片霞。
小池 馮坦 
巖上層層疊翠苔，小池巧鑿近巖隈。就巖引得清泉滿，便有前山月入來。
鸕鷀源樵歌 馮坦 
綺羅巷陌總成塵，那識擔柴老買臣。自笑賣柴元似舊，買柴却換舊時人。
句  其一 馮坦 
終日無人到，隔林惟鳥啼。
句  其二 馮坦 
雀舌收先雨，貓頭掘带泥。
句  其三 馮坦 
因聽敲竹雨，便碎賞花心。
句  其四 馮坦 
一春多是雨，四壁半生苔。
句  其五 馮坦 
飄風驚日月，落葉滿乾坤。
句  其六 馮坦 
井在丹誰煉，碑殘墨欲枯。
句  其七 馮坦 
多應河畔骨，便是屋中人。
句  其八 馮坦 
無錢難得酒，有菊自開花。
句  其九 馮坦 
鷗趁湍流下，魚藏石罅間。
句  其一○ 馮坦 
郡乘紀春申，山因號曰君。
句  其一一 馮坦 
非關前哲真難及，自是今人不肯高。
句  其一二 馮坦 
道人已是九分清，雙鶴飛來湊十分。
句  其一三 馮坦 
萬里遠來尋屋住，四邊先問有梅無。
句  其一四 馮坦 
古廟熒熒多鬼火，荒村寂寂少人烟。
句  其一五 馮坦 
可憐門外新歸燕，不見堂前舊主人。
句  其一六 馮坦 
店荒任客來爭席，郊迥無人可問程。
句  其一七 馮坦 
每向宋清求善藥，閑從詹尹卜新年。
句  其一八 馮坦 
燈影照殘孤枕夢，雨聲滴碎兩年心。
句  其一九 馮坦 
興亡有數從千古，寒暑無情又一年。
句  其二○ 馮坦 
問天底是資身策，度日應收賣卜錢。
嘲賈似道 熊朝 
近來西北又干戈，獨立斜陽感慨多。雷爲元城驅劫火，天胡丁謂活鯨波。九原難起先生死，萬世其如公論何。道過雕峰休插竹，想逢寇老續長歌。
東山塔 胡定 
一碧插禪扃，千年壓郡城。岧嶢分日表，孤聳礙雲行。夜靜藏鐘影，天晴送鶴鳴。秋風丹桂發，邑士好題名。
句 景定朝士 
靜夜無雲惟自照，鳳凰飛入合歡宮。
練裙带中詩  其一 韓希孟 
我質本瑚璉，宗廟供蘋蘩。一朝嬰禍難，失身戎馬間。寧當血刃死，不作衽席完。漢上有王猛，江南無謝安。長號赴洪水，激烈摧心肝。
練裙带中詩  其二 韓希孟 
宋未有天下，堅正臣禮秉。開國百戰功，每陣惟雄整。及侍周幼主，臣心常烱烱。帝曰卿北伐，山戎今有警。死狗莫擊尾，此行當繫頸。即日辭陛下，盡敵心欲逞。陳橋忽兵變，不得守箕潁。禪讓法堯舜，民物普安靜。有國三百年，仁義道馳騁。未改祖宗法，天胡肆大眚。細思天地理，中有幸不幸。天果喪中原，大似裂冠衽。君誠不獨活，臣實無魏丙。失人焉得人，垂戒嘗耿耿。江南無謝安，塞北有王猛。所以戎馬來，飛渡巴陵境。大江限南北，今此一舴艋。本期固封疆，誰謂如畫餠。烈火燎昆岡，不辨金玉礦。妾本良家子，性僻守孤梗。嫁與尚書兒，銜署紫蘭省。直以才德合，不棄宿瘤癭。初結合歡带，誓比日月昺。鴛鴦會雙飛，比目願長並。豈期金石堅，化作桑榆景。旄頭勢正然，蚩尤氣先屏。不意風馬牛，復及此燕郢。一方遭劫虜，六族死俄頃。退鷁落迅風，孤鸞弔空影。簪堅折白玉，瓶沉斷青綆。一死空冥府，憂心長炳炳。意堅志不移，改邑不改井。我本瑚璉器，安肯作溺皿。志節匪轉石，氣噎如吞鯁。不作爝火燃，願爲死灰冷。貪生念麴蛾，乞憐羞虎穽。借此清江水，葬我全首領。皇天如有知，定作血面請。願魂化精衛，填海使成嶺。
紀夢 葉李 
宋時豪士石曼卿，帝命作主芙蓉城。我才比石萬無一，半世虛負狂直名。年來似有喪心疾，薦共引鯀辜蒼生。天誅未加公論沸，日夕惟待鼎鑊烹。何哉異夢出非想，忽遇仙老談真情。謂予夙是文昌相，漏泄輕舉遭彈抨。帝令謫墮飽憂患，且使兩足蹣跚行。追思善步不可得，飛昇妙術矧敢輕。當時廷議祇如此，汝悔當復惟相迎。稽首老仙謝慈愍，臣罪當死天子明。久之寂滅一大樂，斲棺待盡無他營。老仙笑許汝可教，引領直上朝玉京。通明大明二宮殿，林木蓊萃階瑶瓊。芙蓉爛熳錦欲似，帝皇錫以主殿名。賦詩奏謝九拜起，玉音嘉奬傍觀榮。癡人說夢聊一快，我獨知命不少驚。只恐才非曼卿敵，相見慚汗應如傾。從今閉目需帝召，玉樓續記時當成。兒孫自有兒孫福，與農報國須勤耕。
口占 葉李 
如今便一似麻糊，也是人間大丈夫。筆裏無時那解有，命中有處未應無。百千萬世傳名節，二十三年非故居。寄語長安朱紫客，盡心好上帝王書。
放還遇賈似道 葉李 
君來路，吾歸路，來來去去何時住。公田關子竟何如，國事當時誰汝誤。雷州戶，崖州戶，人生會有相逢處。客中頗恨乏蒸羊，聊贈一篇長短句。
春日田園雜興二首  其一 魏新之 
農圃誰言與世違，韶華正恐屬柴扉。天機花外聞幽哢，野色牛邊睨落暉。膏雨平分秧水白，光風小聚藥苗肥。行歌隠隠前村暖，忽省深山有蕨薇。
春日田園雜興二首  其二 魏新之 
野景入時務，東風劚滿鋤。笛聲牛出後，酒味燕來初。穀種天心在，桑枝帝澤餘。紅塵幾飛鞚，肯信有農書。
春日田園雜興 林子明 
一點陽和薰萬宇，最饒佳致是山莊。鷄豚祝罷成長席，鶑燕聽來隔短牆。嗜酒不嫌多種秫，無襦長恨少栽桑。東郊勸相何煩爾，農圃吾生自合忙。
南山有孤樹 林景熙 
南山有孤樹，寒烏夜繞之。驚秋啼眇眇，風撓無寧枝。託身未得所，振羽將逝茲。高飛犯霜露，卑飛觸茅茨。乾坤豈不容，顧影空自疑。徘徊向殘月，欲墮已復支。
商婦吟 林景熙 
良人滄海上，孤帆渺何之。十年音信隔，安否不得知。長憶相送處，缺月隨我歸。月缺有圓夜，人去無回期。回期倘終有，白首寧怨遲。寒蛩苦相吊，青燈鑒孤幃。妾身不出幃，妾夢萬里馳。
故衣 林景熙 
篋中出故衣，絡緯聲四壁。昔年慈母線，一一手所歷。眷眷遊子心，惻惻虛堂夕。逝水不返流，孤雲杳無迹。空令攬衣人，一線淚一滴。衣弊柰有時，母恩無窮期。終憐寸草心，何以報春暉。朝寒縱砭骨，念此不忍披。且復返所藏，永寄霜露思。
秦吉了 林景熙 
爾禽畜於人，性巧作人語。家貧售千金，寧死不離主。桓桓李將軍，甘作單于鬼。
孫供奉 林景熙 
緋衣受天恩，日瞻唐殿駕。朱三爾何爲，欲使兩膝下。皤皤長樂老，閲代如傳舍。
古松 林景熙 
獨占寬閑地，不知摇落天。山林猶古色，風雪自窮年。龜伏靈根壽，禽巢絕頂仙。棟梁非所屑，幾見海成田。
崑岩 林景熙 
神斧何年鑿，南山片石盤。玉藏仙笥古，翠落縣門寒。老木天邊瘦，歸雲雨外殘。市塵吹不到，朝夕靜相看。
鄭宗仁會宿山中 林景熙 
挑燈懷舊夢，移席近春泉。共話忽深夜，相看非少年。斗垂天末樹，粦出雨餘田。亦有茅簷下，飯牛人未眠。
桐角 林景熙 
田家無律呂，聲寄始華桐。碧卷春風老，清吹野水空。客心寒食後，牛背夕陽中。不惹梅花恨，年年送落紅。
雲門即事 林景熙 
最愛林中過客稀，坐分片石澹忘歸。僧閑時與雲來往，鶴老不知城是非。瀟洒山光秋入畫，清寒花氣曉侵衣。一溪截斷紅塵影，西有任公舊釣磯。
獨夜 林景熙 
客鬢雙蓬老拾遺，一燈明滅酒醒時。百年回首忽成夢，萬竅有聲皆是詩。殘夜月枝烏未穩，故鄉水草雁多饑。裌衣初試新霜冷，欲折黄花寄所思。
舜廟 林景熙 
聲斷薰弦萬壑幽，三千年事水空流。衮衣剝落星辰古，野廟凄凉鹿豕秋。孝友風微惟故井，神明胄冷尚荒州。九疑回首孤雲遠，老泪斑斑楚竹愁。
寄葛秋岩 林景熙 
吳地繁華半劫灰，故山秋遠夢頻回。琵琶亭老春風棹，桑落洲寒夜雨杯。歲月悠悠人幾換，關河渺渺雁空來。酒酣欲寄登臨眼，黄葉斜陽滿廢臺。
寄林編修 林景熙  西湖
大雅凋零尚此翁，醉鄉一笑寄無功。衣冠洛社浮雲散，弓劍橋山落照空。東魯有書藏古壁，西湖無樹挽春風。巾車莫過青華北，城角吹愁送暮鴻。
答周以農 林景熙 
一燈細語煮茶香，雲影霏霏滿石床。萬里夢魂形獨在，十年詩力鬢俱蒼。山空絡緯悲秋雨，水落蒹葭足夜霜。未會漆園觀物意，酒闌猶發次公狂。
謁嚴子陵祠 林景熙 
客星謫下桐江湄，傲睨烟雨何年歸。空遺清氣滿林壑，草木不受春風肥。我來維舟奠椒醑，薜荔祠荒泣山鬼。亂峰欲雪江氣嚴，老蜃吹雲日色死。白水真人御絳衣，勳臣四七攀鱗飛。冥鴻遐舉不可致，天地浩蕩容漁磯。季年熏貂成黨獄，阿瞞朵鼎終瑟縮。東都節義何爲高，七尺之臺一竿竹。
題陸大參秀夫廣陵牡丹詩卷後 林景熙 
南海英魂叫不醒，舊題重展墨香凝。當時京洛花無主，猶有春風寄廣陵。
歸自越避寇海濱寒食不得祭掃 林景熙 
持酒無因洒墓松，禽聲花色慘東風。去年此日身爲客，及到鄉山又客中。
曉意 林景熙 
僧鐘覺曙鳥，紛飛弄林光。宿雲漸離石，我起開秋房。南山忽入几，相對各老蒼。我老幾何年，山曾見鴻荒。流泉送日月，危石支興亡。問山山無言，啼猿起前岡。
九日會連雲樓分韻得落字 林景熙 
冉冉海霧深，荒荒山日薄。登高集華裾，縱目天宇廓。落葉悲徂年，寒英照深酌。心醉乃文字，意行非澗壑。緬懷斜川游，此道久寂寞。胡爲吹帽人，白首戀賓幕。窮途謬行藏，異代懸美惡。吾愛漉酒巾，西風不能落。
游仙壇 林景熙 
窈窕懸僧廬，空山斷諸想。上鄰境泬寥，下瞰色蒼莽。猿鶴無宿期，今古契真賞。坐中風雅談，林壑散清響。凉飈洒我髮，白雲隨我杖。醉卧松下石，不知海月上。
飛雲渡 林景熙 
人烟荒縣少，澹澹隔秋陰。帆影分南北，潮聲變古今。斷峰僧塔遠，初日海門深。小立蘆風起，乘槎動客心。
道中 林景熙 
程入江鄉宿，新炊飯带沙。亂山愁外笛，孤驛夢中家。野水平菰葉，春風足楝花。西來三兩客，閑說舊京華。
歸白石故廬 林景熙 
四鄰井竈出荒墟，獨鶴歸來認舊廬。一逕蒼苔供瘦策，半簪華髮伴殘書。斜陽巷陌語初燕，新水池塘生細魚。小立春風憐寂寞，忽吹花片入襟裾。
春暮 林景熙 
乾坤萬事上眉端，寂歷東風獨倚闌。白髮餘春能幾醉，綠陰細雨不多寒。香飄苔逕花誰惜，影落沙泉鶴自看。碧眼野僧知我意，素琴携就竹西彈。
酬潘景玉 林景熙 
喚起離愁落木聲，抱饑猶自向書耕。江湖有夢追前事，天地無根笑此生。歲晏斷鴻羈客影，夜深殘火故人情。幸來相就分岑寂，閑對梅花酌翠觥。
用韻寄陳振先同舍 林景熙 
心事凄凉寄雁聲，石田苔滿未妨耕。西風戍角催年換，殘夜江樓見日生。煮茗敲冰貧有味，看花隔霧老無情。湖山猶憶笙歌底，笑領春香綠滿觥。
送葛居士住栖碧庵 林景熙 
越山巉巉越臺孤，井中雙鯉曾走吳。滿坡叢竹遺舊箭，回首霸業空烟蕪。詩人訪古凌絕壁，危棲竟欲老深碧。聲摇孤枕海濤壯，影伴瘦筇山月白。了然道者亦離塵，一龕松下分秋雲。祇今虎豹滿平陸，鍊骨誰與箋青旻。琴心劍氣兩寂寞，醉墨淋漓風雨落。九十九峰歸夢寒，玉笙泠泠跨飛鶴。
春感 林景熙 
柳花衮雪春冥冥，溪風一夜吹爲萍。萍隨風去渺流水，人生無根亦如此。故山入夢草芊芊，半窗疏雨寒食天。曉來白髮稀可數，多少朱顔化黄土。高原冉冉青烟斜，麥飯洒松能幾家。子規叫殘金粟暮，繭紙蘭亭已飛去。
贈玉泉真士 林景熙 
紫霞之佩綠玉筇，鞭笞鸞鳳八極空。碧泓照人懸萬瞳，黄冠無數趨下風。自言試邑滄海東，飄忽風雨傾槐宮。湛盧夜吼將安從，爾來長嘯招葛洪。丹氣不死橫爲虹，全胎十月還倥侗。三花自聚天無功，笑我雙鬢垂秋蓬。十年白石煮不紅，安得四方上下如雲龍。
秋夜 林景熙 
片月相隨過竹居，風生荷葉酒醒初。窗扉半掩秋蟲急，猶有殘燈守故書。
吳中會故人 林景熙 
一聲新雁荻花秋，片月吳松共客舟。却憶去年今夜月，思君獨上越山樓。
妾薄命六首  其一 林景熙 
盈盈梁家姝，奕奕晉朝使。斛珠不論貲，得備巾櫛侍。一笑金谷春，列屋俱歛避。豈知錦步溫，巳復爲愁地。念主惠妾深，緣妾爲主累。樓頭風雨深，殘花抱春墜。
妾薄命六首  其二 林景熙 
繁華隨逝水，日暮朱樓空。哀哀徐州妾，事主不及終。空房輟膏沐，明粧欲誰容。春風燕子來，秋風燕子去。去來影常雙，孤鸞抱顦顇。回首醉嬌時，百花不敢媚。
妾薄命六首  其三 林景熙 
二八入宮掖，一笑空三千。雲階渺何許，步步生金蓮。繡鴛不勝春，飄若凌波仙。榮華一回首，荆棘森我前。君恩花上露，妾心井中泉。井泉誓不波，下照青青天。
妾薄命六首  其四 林景熙 
夫君仕虢州，不幸早歲折。負骸歸青齊，道遠囊復竭。投栖不見容，落日人烟絕。高義無展禽，辱身顧豈屑。野露雜涕洟，皇天鑒孤孽。肯惜一臂殘，涴此全體潔。
妾薄命六首  其五 林景熙 
陌上桑欲稀，室中蠶正饑。妾心知採桑，安知使君誰。結髮爲人婦，幾年守空幃。婦義不移天，相邀何乃癡。老姑倚門久，不待盈筐歸。爲妾謝使君，風化關庭闈。
妾薄命六首  其六 林景熙 
國難義當馳，送君遠行役。黎明別江郊，更上北山脊。江雲妾眼迷，江風妾衣坼。魂去形獨留，兀然化爲石。化石君倘知，勿復念衾席。願持如石心，爲國作堅壁。
寶林寺鰻井 林景熙 
雲根藏海眼，靈物此中蟠。吐沫晴岩雨，飛陰夏木寒。何年化龍去，半日待潮看。消長從誰問，微吟倚石闌。
寄懷 林景熙 
圖上追三笑，詩中寄七哀。孤棲非絕物，多難亦成才。歲儉米生竹，春寒衣上苔。不知遼海客，化鶴幾時回。
宿台州城外 林景熙 
荒驛丹丘路，秋高酒易醒。霜增孤月白，江截亂峰青。旅雁如曾識，哀猿不可聽。到家追此夕，三十五郵亭。
賦梅一花得使字 林景熙 
玄冥雨霜葉槁地，誰爲乾坤挽仁氣。苔枝老醜春力微，綃出蛟宮剪初試。芳信不消三兩點，已壓春風二十四。百花頭上頭更高，空谷天寒弄幽致。太素忽開渾沌苞，陽奇首洩河圖祕。山林骨格知無雙，冰雪精神真寡二。道人紙帳卧江月，却愛獨清同此意。淺波照影自相耦，憶向孤山作春事。斜陽凍蝶愁未知，海上先鋒青鳥使。
賦冬嶺孤松得秀字 林景熙 
靈丹九轉無仙授，槁色千林何可救。凍蛟出壑蒼髯秀，勁氣獨與玄冥鬭。秦官五輩空遺臭，陶徑單傳無別胄。天寒落日啼猿狖，如見襄陽古耆舊。花開花謝當春晝，蒲柳迎秋唯恐後。此地不知黄落候，一蓋高風撐宇宙。貞心耿耿神明佑，六陰雖朋不敢寇。朔風揚威雪貿貿，君子之傷君子守。明堂一柱難獨搆，青牛伏龜千歲壽。
紀夢 林景熙 
江風吹夢到書樓，樓外新鴻數點秋。葛老巾山空落照，晉時带水尚東流。魚蝦市散荒烟合，鳥雀門深細草幽。何處一聲長笛起，覺來獨客在滄洲。
葛壇即事 林景熙 
半壑松雲識稚川，携琴曾此寫風泉。日烏月兔神丹古，春蚓秋蛇醉墨鮮。世事榮枯成一笑，人生好醜在千年。下方城郭塵如海，輸與山中枕石眠。
答陳植父 林景熙 
衡門愁絕坐詩窮，瘦策荒途况此翁。流水年華孤月在，黄花心事幾人同。鄉書杳杳迎江雁，客枕蕭蕭避井桐。昨夜蓴鱸應入夢，扁舟歸去及秋風。
贈天目吳君實 林景熙 
詩興翩翩度雪溪，巖雲猶護舊留題。夢回殘月蒼梧曉，家在春風秀麥西。萱草堂深衣屢寄，桃花觀冷酒重携。故山石鏡無人問，空與寒猿照影啼。
秦望山 林景熙 
鎸石奇功席卷來，眼中滄海一瓊杯。神山只在靈鼇背，徐福樓船不見回。
項羽廟 林景熙 
夜半追兵入楚營，鴻門玉碎卯金興。江東父老猶羞見，地下如何見范增。
登謝客巖 林景熙 
巀嶭鎮九斗，贔屭挾五丁。飛霞適何來，縹緲開殊庭。永懷謝康樂，坐嘯山水城。曠代得真契，登臨有餘情。松風洒六月，使我毛骨清。猿鳥亦仙意，人生胡營營。石麟卧荒麓，問此誰氏塋。野老向我言，其人昔公卿。珠玉照黄壤，送者冠蓋傾。華朽變百年，所寶非修名。乃知鐘鼎貴，不如芝薇馨。所以世外人，返老還吾嬰。倚杖空歎息，洞口雲冥冥。
秋日榴花 林景熙 
彼美石氏姝，相逢綠陰早。借問此何時，清霜下百草。舞裙冷猩紅，自作背時好。誰家返魂香，招以華素顥。水霞晚猶鮮，山日寒更杲。燕逝蟬無聲，園林迹如掃。飾明以驚昏，豈昧出處道。飄零餘寸丹，耿耿歲華老。
連雲樓 林景熙 
我心適無事，看雲起南山。層簷接空影，而不礙往還。昔年凡鱗化，乘此青冥間。膚寸未膏物，黄埃滿人寰。剛風忽吹斷，小寄白石閒。豈不自怡悅，良田變茅菅。何當鞭豐隆，上扣虎豹關。
昌源懷古 林景熙 
牛頭一星化爲石，千仞稜層垂鐵脊。隆隆隠隠佳氣藏，列峰環拱效圭璧。玉棺何代埋雲根，三朝萬乘子復孫。典冊輝煌照九土，歲時園廟嚴駿奔。輪雲自古幾翻覆，山靈不守松栢禿。離離荒草鬼火青，麥飯無人洒林麓。我來吊古欲雪天，梵宮金碧棲寒烟。殘僧相對語寂寞，苔梅隔嶺春年年。
賦雙松堂呈薛監簿 林景熙 
宿覺山中有雙松，一朝劫燼鱗鬣空。端明堂前有雙松，至今古色摩蒼穹。此物受命本千歲，扶持若有神始終。天留貞質表文獻，厖言幻學寧女容。昔賢種松如種德，柯葉餘事根本豐。百年封植雨露飽，厥聲大肆鳴笙鏞。掀髯相視雪貿貿，擁蓋對立雲童童。不知天地有黄落，玄冥失柄春無功。聞孫峨冠立松下，典刑如侍乾淳翁。昂藏見謂廊廟具，夭矯亦有山林風。稜稜鐵面不可犯，麾去秦爵如飛蓬。綵衣奉酒列清影，森森頭角皆虬龍。
雙檜堂爲魯聖可行可賦 林景熙 
魚頭公子冰雪姿，根柢忠信華文辭。乃翁手植豈無意，貞固已作層霄期。氣含芝朮體松柏，容成山下神仙宅。清陰冉冉生庭除，綠霧纖纖護琴冊。風簷對語如索詩，君家伯仲諧塤箎。養成材器豐且碩，蓄洩雲雨蟠蛟螭。黄州謫臣坐詩累，杳杳蟄龍空九地。蒼根留取千載芳，何物醜秦盜名字。
新春 林景熙 
衰顔憑酒潤，故國得春新。兵革兒童長，風霜天地仁。草心懸落日，柳眼看行人。擾擾紅塵者，知誰效角巾。
神山寺訪僧 林景熙 
獨客無清伴，高僧住別村。空山卓錫影，斷石繫舟痕。風細松生籟，沙虛竹走根。小亭閒坐久，落日嘯孤猿。
萱草 林景熙 
近種鹿葱碧，初抽鵠觜黄。千年入風雅，一草寄綱常。澹日空階影，餘春宮佩香。此時憂正切，對爾可能忘。
避寇海濱 林景熙 
偶動乘桴興，孤筇立海頭。兵塵何處避，春色使人愁。腥浪翻蛟室，癡雲結蜃樓。神山空縹緲，水弱不勝舟。
鄭氏西莊 林景熙 
不踏紅塵道，結廬依水鄉。遠峰開宿雨，高樹表初陽。犢卧野門寂，雁飛秋稻香。午橋花竹地，回首已凄凉。
客懷 林景熙 
道出簫臺北，青鞋第幾山。看雲生遠思，臨水覺衰顔。石室猿空老，花時燕獨還。春光已愁寂，况復在兵間。
太學同舍徐應穮誓義沈井後十年衆爲營墓立碑私謚正節先生 林景熙 
高名不與魄俱沈，魚腹孤忠耿至今。翠碣已書身後謚，寒泉猶照死時心。神遊舊月山河改，夢斷疏槐風雨深。埋骨誓終從武穆，棲霞嶺樹隔秋陰。
寄呈方蛟峰尚書 林景熙 
野鶴松根認履聲，夢中鈞樂尚泠泠。南山老翠幾千尺，北斗寒芒第一星。泉石好春歸健筆，乾坤正氣寄遺經。神功未展潜蛟在，還卷風雷付六丁。
聞家則堂大參歸自北寄呈 林景熙 
濱死孤臣雪滿顛，冰氈齧盡偶生全。衣冠萬里風塵老，名節千年日月懸。清唳秋荒遼海鶴，古魂春冷蜀山鵑。歸來親舊驚相問，禾黍離離夕照邊。
酬潘景玉 林景熙 
讀史雙眸夜烱然，一聲江雁落燈前。馬非汗血材終下，木或青黄性不全。風月未容詩入務，乾坤應許酒爲年。寒城日出無窮事，老耳山中獨聽泉。
翁氏仁壽堂次韻 林景熙 
黄葉青苔晝掩關，無端兩鬢爲詩斑。胸吞雲夢不知岸，堂在崆峒豈有山。卷道暮年荆璞在，傳家遺墨浦珠還。王良去後鹽車厄，老驥空懷十二閑。
答柴主簿二首  其一 林景熙 
相隔雲江有夢尋，篇詩寄舊重兼金。山林未遂鹿麋性，風雨空愁葵藿心。老氣十年看劍在，秋聲一夜入燈深。銅槃消息無人問，寂寞西樓待雁音。
答柴主簿二首  其二 林景熙 
閒采秋荷自製衣，相逢舊雨語依依。學窮科斗心空老，夢跨蟾蜍肉不飛。幾喚江帆和雁渡，長歌巖戶見雲歸。何須化鶴千年後，城郭人民半已非。
侍應平坡侍郎郊行口占二首  其一 林景熙 
春霖卷流芳，霽旭浮遠野。白首貞元人，相期古松下。
侍應平坡侍郎郊行口占二首  其二 林景熙 
試耕黄犢健，入社白鷗真。柳外呼舟去，水風吹葛巾。
別方槐庭山人二首  其一 林景熙 
半生書劍孤心老，萬里山川兩眼醒。空向西陵問佳氣，舜田禹穴草青青。
別方槐庭山人二首  其二 林景熙 
夜闌深語剔寒缸，別意蕭蕭竹半窗。明日孤帆鴻影外，東風殘雪過曹江。
送果上人游五臺  其一 林景熙 
萬里參師最上關，五臺高處雪花寒。出門有礙憐吾老，獨枕殘書夢杏壇。
送果上人游五臺  其二 林景熙 
飄飄孤錫度風沙，南北由來本一家。參透五臺峰頂雪，却歸大庾看梅花。
故相賈氏居 林景熙 
當年搆華居，權燄傾衛霍。地力窮斧斤，天章煥丹雘。花石擬平泉，川途致茲壑。唯聞丞相嗔，肯後天下樂。我來陵谷餘，山意已蕭索。蒼生墮顛崖，國破身孰託。空悲上蔡犬，不返華表鶴。丈夫保勳名，風采照麟閣。胡爲一聲鉦，聚鐵鑄此錯。回首耒草碑，荒烟掩餘怍。
寄周計院 林景熙 
海桑變紛紛，秀色見孤嶼。山林華髮尊，黨遂深衣古。獨餘鈞天夢，翛然在巖戶。翳翳桂魄灰，沈沈槐夢雨。江濤豈不深，修鱗挂網罟。不知義井船，秋風繫何許。
別所親 林景熙 
人生重離別，况此雙鬢蓬。亭柳非故色，昨夜吹霜風。臨分復携手，野色猶濛濛。愁深轉無語，寫入潺湲中。一水分兩支，來共高高峰。出山暫相失，到海終相逢。
溪行 林景熙 
風高餘暑盡，獨策興悠然。野色延幽步，秋聲入暮年。日斜禽影亂，水落樹根懸。回首故人遠，城笳吹夕烟。
仙壇寺西林 林景熙 
古壇仙鶴杳，野鹿自成群。松氣浮清曉，經聲出白雲。石穿僧屋過，水到寺門分。人世無窮事，山中了不聞。